افغان نیپال تعلقات

افغانستان–نیپال تعلقات سے مراد افغانستان اور نیپال کے درمیان قائم سفارت کاری ہے۔ نیپال، اسلامی جمہوریہ افغانستان کے ساتھ اپنے سفارتی تعلقات بھارت میں واقع افغان سفارت خانے کے ذریعے برقرار رکھتا ہے۔ دونوں ممالک کے درمیان تاریخی طور پر طویل دوطرفہ تعلقات قائم رہے ہیں اور دونوں جنوبی ایشیائی علاقائی تعاون کی تنظیم (سارک) کے رکن ہیں۔

 تاریخ 
افغان–نیپالی تعلقات کی ابتدا پہلی اینگلو-افغان جنگ کے زمانے سے ہوتی ہے۔ اس دوران گورکھا یونٹس کے ہزاروں نیپالی سپاہی 1839ء میں برطانوی افواج کے ساتھ "آرمی آف دی انڈس" میں شامل ہوئے تھے۔ یہ معلوم نہیں کہ ان میں سے کتنے گورکھا سپاہی جنگ میں مارے گئے، تاہم سیکڑوں سپاہی چاریکار قلعے میں محصور تھے، جن میں سے صرف ایک سپاہی زندہ بچ کر بڑی مشکل سے خطہ پنجاب میں برطانوی کیمپ تک پہنچ سکا۔

برطانوی دور میں نیپالی گورکھا سپاہی افغان-بھارت سرحد پر بھی تعینات کیے گئے جہاں ان کی مقامی افغان پشتون قبائل سے جھڑپیں ہوتی رہیں۔ بعد ازاں نیپالی وزیر اعظم چندر شمسھر جنگ بہادر رانا نے وزیرستان مہم (1919ء–1920ء) کے دوران مزید فوجی دستے بھی سرحد پر بھیجے۔

افغانستان اور نیپال کے درمیان باضابطہ سفارتی تعلقات 1 جولائی 1961ء کو قائم ہوئے۔

برطانیہ کے زیرِ انتظام گورکھا جنگجوؤں نے 2001ء سے 2014ء تک نیٹو کی بین الاقوامی سلامتی معاونت فورس (ISAF) کے تحت افغانستان میں خدمات انجام دیں۔ شہزادہ ہیری، ڈیوک آف سسیکس نے بھی 2007ء میں اسی فورس کے ساتھ افغانستان میں خدمات سر انجام دیں۔

افغان صدر اشرف غنی نے 2014ء میں نیپال کا دورہ کیا، جہاں انھوں نے نیپالی صدر رام برن یادو سے ملاقات کی۔ اس ملاقات میں دونوں رہنماؤں نے دوطرفہ تعلقات کو مزید گہرا کرنے، خصوصاً سارک کے فریم ورک کے اندر تعاون بڑھانے پر اتفاق کیا۔

افغانستان میں جنگ (2001ء – 2021ء) کے دوران، نیپالی گورکھا محافظوں نے نجی سیکیورٹی کمپنیوں کے ذریعے افغانستان میں مختلف سفارتی تنصیبات اور غیر ملکی عہدے داروں کی حفاظت میں کلیدی کردار ادا کیا۔ اندازاً 15,000 نیپالی شہری وہاں ملازمت کرتے تھے جو بہتر تنخواہوں کے باعث خطرناک حالات کے باوجود افغانستان میں قیام پزیر رہے۔

2016ء میں کابل میں کینیڈین سفارتخانے کی حفاظت پر مامور 14 نیپالی سیکیورٹی گارڈز ایک خودکش حملے میں ہلاک ہو گئے۔

سقوط کابل 2021ء کے بعد نیپالی حکومت نے اپنے تمام شہریوں کے انخلا کی کوششیں شروع کیں۔ چونکہ نیپال کا کابل میں کوئی سفارتخانہ نہیں، اس لیے نیپالی شہریوں کے امور بھارت میں افغان سفارتخانے کے ذریعے انجام دیے جاتے ہیں۔

 حوالہ جات 

زمرہ:افغانستان-نیپال تعلقات
زمرہ:افغانستان کے دوطرفہ تعلقات
زمرہ:نیپال کے دوطرفہ تعلقات